ועדת העבודה והרווחה, כנסת 24, פרוטוקול מספר 1, 2021-07-26 09:45

ניר אורבך: בוקר טוב לכולם.

ניר אורבך: אני מתכבד לפתוח את ישיבת הוועדה המיוחדת של ועדת העבודה והרווחה.

ניר אורבך: אקרא כרגע הודעה, ואני שמח להעלות להצבעה את הבחירה של חברתי, חברת הכנסת אפרת רייטן.

ניר אורבך: הודעה: בהתאם להוראות סעיף 106(א)(1) לתקנון הכנסת, הוועדה תבחר יושב-ראש מבין חבריה לפי המלצת ועדת הכנסת.

ניר אורבך: ועדת הכנסת החליטה להמליץ לוועדת העבודה, הרווחה והבריאות לבחור בחברת הכנסת אפרת רייטן מרום כיושבת-ראש הוועדה.

אוסאמה סעדי: אין בריאות.

איתן גינזבורג: יש עדיין.

איתן גינזבורג: עוד לא אושר במליאה.

): מי בעד?

): מי נגד?

): מי נמנע?

אפרת רייטן: מותר להצביע בעד עצמי?

אפרת רייטן: בעד הצעת ועדת הכנסת – פה אחד

אפרת רייטן: נמנעים – אין

): אני שמח.

): מאז שהיכרתי אותך בכנסת, אני ממש שמח שאת מונית לראשות הוועדה הזאת, ואני סמוך ובטוח שתעשי אותה בצורה מקצועית וטובה.

): בבקשה, אני מעביר לך את השרביט.

): בהצלחה.

מירב בן ארי: בהצלחה.

מיקי לוי: בהצלחה.

מיקי לוי: שוב, בוקר טוב.

מיקי לוי: זכות גדולה בסיבוב הראשון בכנסת להיות ראש ועדה ולא לעבוד בחפירות של הוועדות עצמן.

מיקי לוי: עשיתי את זה כמעט תשע שנים, שמונה שנים ומשהו.

מיקי לוי: זו זכות גדולה ובהחלט ראויה להערכה.

אוסאמה סעדי: ולא זכית להיות יושב-ראש ועדה?

מיקי לוי: לא.

איתן גינזבורג: הוא שודרג – ישר יושב-ראש כנסת.

מיקי לוי: אני יכול להגיד שאני ממש מצטער על כך שחברים, חברינו חברי הכנסת מהאופוזיציה, לא נמצאים כאן.

איתן גינזבורג: אדוני, יש כאן חברי אופוזיציה.

מיקי לוי: מי?

איתן גינזבורג: טיבי ואוסאמה.

מיקי לוי: בסדר.

מיקי לוי: נכון.

מיקי לוי: ברוכים הבאים.

מיקי לוי: אבל, אני מתכוון למי שאני מתכוון.

מירב בן ארי: כל הכבוד.

מיקי לוי: למרות שהקואליציה הושיטה יד, באמת הושיטה יד לשלום, ועשתה מאמצים בלתי רגילים לשפר את היחס – אצלי במשרד עשו שלוש ישיבות לפחות בנוסף לעשרות טלפונים שאני עשיתי יחד עם החברים האחרים כדי לנסות לפייס את הצד השני - -

מיכל רוזין: וויתורים.

מיקי לוי: - - וארבע ועדות, ועדות ועדות, מעבר לוועדות משנה, העברנו לשליטת האופוזיציה ושיפרנו את היחס בוועדות עצמן, וגם אני התרציתי והסכמתי לתת חמישה סגנים ליושב-ראש כדי שהכנסת תתחיל לעבוד, אני חושב שאפשר היה לעשות את זה אחרת.

מיקי לוי: אפשר לבוא בהידברות.

מיקי לוי: אי-אפשר לעשות ברוגז על כל דבר.

מיקי לוי: הכנסת אמורה וצריכה להתחיל לעבוד.

מיקי לוי: צר לי שאנחנו עושים את זה ללא החברים שלנו מהסיעות האחרות ראוי – אתם יודעים מה?

מיקי לוי: – שהם יבדקו את עצמם, ואולי גם אנחנו, למרות שעשינו מאמצים בלתי רגילים כדי לרצות את הצד השני.

מיקי לוי: אני לא רוצה להזכיר נשכחות וכמה ועדות אנחנו קיבלנו כשהיינו באופוזיציה.

מיקי לוי: זה לא על השולחן הזה.

מיקי לוי: זה ממש כמה מילים מתוך הלב.

מיקי לוי: קשה מאוד לנהל את הכנסת עם אוירה כזו.

מיקי לוי: אנחנו יריבים פוליטיים, אבל בסוף אנחנו חברים, בסוף יש כאן כנסת לנהל ובסוף צריך לשנות את הסגנון.

מיקי לוי: אתמול צפיתי בסרט – אני מזועזע ממנו – "חרבה ירושלים בגלל שנאת אחים".

מיקי לוי: האווירה כאן צריכה להשתנות, ואני נחוש להוביל את הנושא הזה.

מיקי לוי: אני אומר את זה, כי אני מגיע אלייך, אפרת.

מיקי לוי: נכון שלא היית שופט, אבל אין לי אפשרות אחרת להגדיר את זה – את המזג השיפוטי הנוח שלך ונעימת ההליכות, ואין לי בכלל ספק שגם בגלל האיכויות האחרות תצליחי להוביל את הוועדה המאוד חשובה הזאת לשיאים, לחוף מבטחים ולקבל כאן החלטות שהן לטובת הכלל, לטובת הציבור הישראלי.

מיקי לוי: זכות גדולה נפלה בחלקך – באמת תעריכי את זה.

מיקי לוי: אני יודע להעריך את זה – להיות יושבת-ראש ועדה כזו חשובה.

מיקי לוי: אני מאחל לך בשמי, בשם חבריי מכל הבית הזה, אופוזיציה וקואליציה – ואני אדבר גם בשמם והם יסלחו לי – הצלחה בהמשך הדרך.

מיקי לוי: אנחנו כאן, כנסת ישראל, עובדי הכנסת, המזכירות, הייעוץ המשפטי, מזכירת הכנסת, כדי לתת לכם את השירות המיטבי כדי שתצליחי בתפקידך.

מיקי לוי: הדלת שלנו פתוחה; ככל שתצטרכי, אנחנו ניתן סיוע.

מיקי לוי: בהצלחה.

מיקי לוי: בהצלחה מכל הלב, ובאמת עם כל הנשמה.

מיקי לוי: בהצלחה לך.

אפרת רייטן: תודה רבה.

אפרת רייטן: האמת היא שאת הנאום הכנתי כבר לפני שבועיים.

אפרת רייטן: ידענו שהוועדה אמורה לקום כל יום, ובאמת שציפיתי – אני כבר מודה – שכן יגיעו כל חברי או כל נציגי מפלגות האופוזיציה לוועדה הזאת, וגם אני חשה תחושת אכזבה מסוימת, ואני מודה מאוד לחבר הכנסת אוסאמה סעדי ולחבר הכנסת טיבי שהגיעו לוועדה והגיעו לישיבה הראשונה, לישיבת הפתיחה.

אחמד טיבי: אגב, זו תקופת הזוהר שלי ושל אוסאמה.

אפרת רייטן: זה חקוק באותיות זהב, ואנחנו נזכור לך את זה, כי אנחנו ככה מגלים, אתה-יודע, עוד פן באישיותך, וזה חשוב לנו מאוד.

אפרת רייטן: בסופו של יום, באמת מה שיהיה כאן זה ועדה שתעבוד ביחד על נושאים עבור הציבור כולו.

אפרת רייטן: כבר במגעים וכבר בשיחות שניהלנו קודם לכן גם עם חברי אופוזיציה – אגב, שאינם נמצאים כאן כרגע – דיברנו על שיתופי פעולה שיהיו כאן בוועדה, דיברנו על ועדות משנה ודיברנו על הרבה מאוד דברים שאנחנו צריכים לעשות ואנחנו גם נעשה ביחד.

אפרת רייטן: לכן, אני רואה את היעדרותם מהישיבה הזו כסוג של אקט מחאה מצידם, ואני אשים ליד זה כוכבית; אני מאוד מקווה, ושוב מזמינה אותם להצטרף גם לישיבה הזו וגם לבאות שיגיעו היום ובימים הקרובים.

אפרת רייטן: ברשותכם, היות שכבר כתבתי את הנאום שלי לפני שבועיים, גם אקריא אותו.

אפרת רייטן: שוב, תודה רבה לכבוד יושב-ראש הכנסת הנכבד חבר הכנסת מיקי לוי וליושב-ראש ועדת הכנסת ניר אורבך, ואני מבקשת להודות גם למזכירת הכנסת ולומר שבאמת התקופה האחרונה הייתה מהקשות והמאתגרות שאנחנו ידענו כחברה וכפרטים, כשאנחנו באמת בלי יוצא מן הכלל, כל אחד מאיתנו נדרש להתמודד ולהסתגל לחיים שהם שונים ממה שידענו קודם לכן: ההתמודדות עם המגפה חסרת התקדים, עם העמידה שלנו בימי הלחימה בעזה וגם המאבקים היומיומיים הכלכליים, הנפשיים והחברתיים.

אפרת רייטן: את כל ההתמודדות הזאת אנחנו עושים, כשבעצם אנחנו מצפים מעצמנו, והחברה והמשפחה מצפות מאיתנו, להמשיך ולשמור על הערכים שלנו כפרטים וכחברה ולשמור על כבודנו ועל בריאותנו.

אפרת רייטן: אני רוצה להודות לוועדת העבודה, הרווחה והבריאות של הכנסת ה-23 בראשות חבר הכנסת חיים כץ, שפעלה באמת ללא לאות ועשתה כמיטב יכולתה למען הציבור ורשתות הביטחון הסוציאלי הנדרש.

אפרת רייטן: ליושב-ראש הוועדה לשעבר ובעיקר לצוות המקצועי המסור של הוועדה: תודה רבה בשם כולנו.

אפרת רייטן: אני חושבת שהעברתם אותנו, חברי הכנסת, ואת הציבור כולו שיעור בנחישות ושיעור בעשייה מעל ומעבר למען הציבור.

אפרת רייטן: עם זאת, כולנו יודעים שהעבודה לא הסתיימה ושהמאבקים עדיין קיימים, והציבור שמסתכל עלינו בתקווה נושא עיניו אל הכנסת כמי שמייצגת אותו – עדיין נוכחים וקיימים.

אפרת רייטן: אני מודה על ההזדמנות הזאת שנפלה בחלקי למלא תפקיד שכולו אנושיות והוא בעל השפעה מכרעת, לעתים, על חיי היומיום של כולנו בחברה.

אפרת רייטן: ברשותכם, אוכל גם לצטט מילים של יושבת-ראש ועדת העבודה והרווחה, כשבפעם האחרונה ישבה כאן אישה לפני 30 שנה, - -

רם שפע: אורה נמיר.

אפרת רייטן: - - אורה נמיר, חברת כנסת ממפלגת העבודה.

אפרת רייטן: היא הייתה חברה בכנסת ה-11 וה-12.

אפרת רייטן: הינה, אני רואה שירדנה מהנהנת וזוכרת היטב.

אפרת רייטן: היא אמרה כך: "ייחודה של החברה הישראלית היה מראשיתה הבטחת קיום הוגן לכול.

אפרת רייטן: היא חרתה על דגלה, לאחר מאבקים קשים, את הבטחת זכותו של האדם העובד להתפרנס מעבודתו ולחיות ממנה בכבוד כאדם עובד וגאה".

אפרת רייטן: אני רוצה להמשיך את דרכה ואת דרכם של כל יושבי-ראש הכנסת האחרים.

אפרת רייטן: מצד אחד, אינני נוהגת להפריח הבטחות ללא כיסוי, אבל אני כן מוכנה להבטיח כאן ועכשיו – הינה, זה מוקלט, ואנחנו יודעים שהדברים פה נשמרים לנצח – אני מבטיחה כאן לשמוע ולראות כל אדם וכל אזרח בכאבו, מצוקתו והתמודדותו, ולעשות כמיטב יכולתי להיאבק ולייצג את הקול של כל אדם שזקוק לכך תוך הפעלת שיקול דעת, תבונה ורגישות, ומתוך הבנה שליבת כוחנו ועוצמתנו כחברה ואחריות לעתידנו.

אפרת רייטן: אני אשים דגש על ציבור הגמלאים, שלא יכול להיות שמדינת ישראל לא תדאג לרווחתם ולשלומם בשליש האחרון של חייהם.

אפרת רייטן: אנחנו נהיה כאן עין בוחנת לילדים ולבני הנוער שהם עתידה של המדינה, למעונות היום לפיקוח והכשרת בעלי המקצוע הטובים שיעסקו בתחום.

אפרת רייטן: אנחנו נביא לדיוני הכנסת את צרכי ציבור בעלי המוגבלויות, נכי צה"ל בפרט היקרים והקרובים ללבי.

אפרת רייטן: שוב, אנחנו נתקלים היום במאבק הצודק של הנכים למימוש אותו הסכם עם המדינה.

אפרת רייטן: אנחנו נפעל לקדם וליישם את מסקנות דוח ברלינר.

אפרת רייטן: אנחנו נבחן את השירותים החברתיים של מדינת ישראל, שניתנים במיקור חוץ או בהפרטה.

אפרת רייטן: נביא לסדר-היום הציבורי את השינויים בשוק העבודה כגון: עבודה מהבית, מענה מספק לעלייה בשיעור הפרילנסרים.

אפרת רייטן: נקדם שיעור בבטיחות העבודה.

אפרת רייטן: זה לא ייתכן שבני-אדם ממשיכים למות בכל אתרי הבנייה.

אפרת רייטן: מדי שבוע אנחנו שומעים על עוד ועוד פועלים שצונחים אל מותם או נהרגים בנסיבות אחרות.

אפרת רייטן: אנחנו נעשה הכול כדי לשמור על חיי בני-אדם כאן.

אפרת רייטן: התחלתי בפנייה שלי לחברי האופוזיציה, ואני אסיים באותה פנייה.

אפרת רייטן: אני רואה בכם – בכלל, בכל חברי הוועדה – שותפים מלאים לכל דבר ועניין שאנחנו נעלה כאן.

אפרת רייטן: אני לא מאמינה שאפשר לקיים ועדה בלי שותפות מלאה ולעשות בעניינים כה חשובים, שמשפיעים כל כך כל חיי האנשים פה במדינה, בלי שאתם תקחו חלק פעיל בתוך הוועדה הזו.

אפרת רייטן: אני עדיין מאמינה בכל לבי שבנושאים שבהם נדון לא תהיה אופוזיציה וקואליציה.

אפרת רייטן: אנחנו נשתף פעולה.

אפרת רייטן: בסופו של דבר, מדובר במשפחות שלנו, בשכנים שלנו, בחברים שלנו ובילדים שלנו – כולם מימין ומשמאל.

אפרת רייטן: אני יודעת – אני לא מאמינה ואני לא מקווה אלא אני באמת באמת יודעת – שאנחנו נגיע להישגים, ונוכל כולנו להיות גאים בהם.

אפרת רייטן: תודה רבה לכולכם.

מיקי לוי: בהצלחה.

מיקי לוי: אני מתנצל, כי יש לי עוד כמה עניינים.

קריאה: בהצלחה, אפרת.

אפרת רייטן: תודה רבה.

אפרת רייטן: אתם רצים לוועדות.

אפרת רייטן: תודה רבה לכם שהגעתם.

קריאה: בהצלחה.

קריאה: (יו"ר הכנסת יוצא מחדר הישיבות.

קריאה: )

אפרת רייטן: אנחנו נאמר עוד כמה דברים.

קריאה: בהצלחה, אפרת.

אפרת רייטן: תודה רבה, תודה רבה.

אפרת רייטן: אני, כמובן, אתן זכות דיבור לכל מי שהצטרף והגיע.

אפרת רייטן: ברשותכם, נתחיל בחבר האופוזיציה.

אוסאמה סעדי: כן, הנציג היחיד.

אוסאמה סעדי: בוקר טוב, סבאח אל-ח'יר.

אוסאמה סעדי: יש לנו עכשיו גם ועדת חוקה, ואני ממהר שם, אבל בכל זאת באתי לדיון הראשון של הוועדה החשובה הזאת, קודם כול, על מנת לברך אותך חברתי היקרה, אפרת רותם, על היבחרך לתפקיד המאוד חשוב הזה.

אוסאמה סעדי: הייתי בוועדה הקודמת – חבר בוועדת העבודה – טוב שציינת את פועלו של היו"ר היוצא, חבר הכנסת חיים כץ, שבאמת אני זוכר שהוא תמיד ניסה ולחץ ולא קיבל כדבר שבשגרה את הצעות החוק הממשלתיות ותמיד פעל ושינה המון גם בהצעות חוק ולחץ עליהם ולפעמים עיכב הצעות חוק עד שהאוצר הסכים להערות של חברי הוועדה.

אוסאמה סעדי: לכן, מדובר באמת בוועדה חשובה מאוד שדנה ועוסקת בהמון תחומים ששייכים, מטבע הדברים, גם לאוכלוסיות החלשות והמוחלשות, אם זה עובדים, אם זה שבכנסת הקודמת הייתה ועדת משנה למאבק בתאונות עבודה, ואנחנו עדים בחודש האחרון לעלייה - -

אפרת רייטן: תלולה.

אוסאמה סעדי: - - מאוד תלולה במספר הקורבנות בתאונות עבודה, אם זה בכל הקצבאות ועכשיו אנחנו עדים למאבקם של הנכים ואני זוכר שאני הייתי ב-2018 אחד מחברי הכנסת שהשתתפו ועמלו על מנת להגיע להסכם עם הנכים, שאני מבין עכשיו שרוצים לסגת ממנו.

אוסאמה סעדי: אני מצר על כך שאת כל נושא הבריאות לקחו מאיתנו בוועדה הזאת.

אפרת רייטן: אצלנו עוד שבועיים.

אפרת רייטן: ננצל את זה – נעביר את כל הרפורמות.

אוסאמה סעדי: נעשה את הכול בשבועיים.

אוסאמה סעדי: באמת מצפה לך עבודה קשה וגם חקיקה.

אוסאמה סעדי: הרבה מהחוקים באים לוועדה הזאת.

אוסאמה סעדי: כנציג הרשימה המשותפת, איך שהתנהגנו בכנסת הקודמת: כאשר יש חוקים טובים לאזרחים ולמוחלשים, לא התעסקנו בנושאים של "אנחנו אופוזיציה או קואליציה".

אוסאמה סעדי: הערנו, תמכנו וחוקקנו, וכך גם נעשה בוועדה הזאת.

אוסאמה סעדי: עלי והצליחי.

אפרת רייטן: תודה רבה.

אוסאמה סעדי: כל הכבוד.

אפרת רייטן: תודה רבה רבה.

אפרת רייטן: חברת הכנסת רוזין.

מיכל רוזין: בוקר טוב לכולם.

מיכל רוזין: אפרת, קודם כול, ברכות.

מיכל רוזין: בהחלט אין ראויה ממך לתפקיד הזה בכנסת הזאת.

מיכל רוזין: זה ניכר כבר בכל הפשרות שגיבשת בחודש האחרון, עוד לפני שהיית בתפקידך.

מיכל רוזין: אני חייבת לומר – סליחה שאני מדברת על עצמי, "רק על עצמי לספר ידעתי" אמרה רחל – שזה היה החלום שלי.

מיכל רוזין: אוסאמה יודע.

מיכל רוזין: ישבתי איתו שעות, לילות כימים, בוועדת חוקה, אבל החלום שלי תמיד היה להיות חברת ועדת העבודה והרווחה.

מיכל רוזין: בקונסטלציה במרצ תמיד זה היה מאבק על הוועדה הזאת, כי זה אחד מהדגלים שלנו והמקום החשוב שבו באמת דואגים לאזרחים ולאזרחיות.

מיכל רוזין: אני רוצה לציין פה את חברי, חבר הכנסת אילן גילאון, שבמשך שנים ישב בוועדה ועשה נפלאות, ושתמיד היה אומר: אם כולם היו אנשים – כמעט ולא היינו צריכים חוקים.

מיכל רוזין: בסוף, הרבה מאוד מהחוקים שאנחנו מחוקקים הם דברים שאנחנו אומרים שאם כולנו נהיה בני-אדם לא נצטרך אותם, אבל בכל זאת צריך.

מיכל רוזין: יש הרבה מאוד עבודה פה.

מיכל רוזין: אני חושבת שהחיבור של בריאות ורווחה הוא קריטי, אבל הוא לא נוצל מספיק לטובה גם כששני הנושאים היו מתחת לוועדה הזאת ולא נעשה מספיק החיבור הזה.

מיכל רוזין: בהרבה מאוד מקומות בעולם משרד הרווחה ומשרד הבריאות חד הם, ויש עבודה משותפת והבנה שהדברים נושקים.

מיכל רוזין: זה לא צריך לגרוע מאיתנו וזה לא צריך לרפות את ידינו.

מיכל רוזין: אפשר לעבוד כשתי ועדות – גם עם ועדות משנה משותפות וגם בעבודה משותפת.

מיכל רוזין: אנחנו, כנשים, יודעות לעבוד ביחד בשתי הוועדות.

מיכל רוזין: אני חושבת שאפשר לעשות נפלאות ושאפשר לקדם הרבה מאוד נושאים כשהחיבורים בין רווחה ובריאות קריטיים להם, וכמובן בנושא העבודה, שהייתי שותפה גם לשדולה הראשונה שהוקמה וגם עכשיו אני מקווה שנקים שדולה בנושא תאונות בניין ובכלל תאונות עבודה.

מיכל רוזין: יש הרבה מאוד עבודה פה.

מיכל רוזין: אוסאמה, אומנם חיים כץ ידע בכוח הזרוע לעשות שינויים – אני חושבת שאפרת תדע לעשות את השינויים האלה מתוך שותפות, הכלה, הבנה - - -

אוסאמה סעדי: איש איש וסגנונו.

אפרת רייטן: בדיוק.

אפרת רייטן: כל אחד בדרכו בסוף - - -

מיכל רוזין: בדיוק.

מיכל רוזין: אני חושבת שהיא תביא להישגים גבוהים מאוד דווקא מהמקום של היכולת לייצר שותפויות ופשרות.

מיכל רוזין: אני חושבת שלפעמים בכנסת זה המפתח לקדם דברים.

מיכל רוזין: אז, המון המון בהצלחה.

מיכל רוזין: אנחנו פה נסייע לך.

אפרת רייטן: תודה רבה, מיכל.

אפרת רייטן: שוב, אנחנו מזמינים את חבר הכנסת חיים כץ שיבוא גם לוועדה ויתרום מניסיונו ומידיעותיו.

מיכל רוזין: בוודאי.

מיכל רוזין: אין ספק.

אפרת רייטן: חבר הכנסת יוראי להב.

יוראי להב-הרצנו: גבירתי יושבת-הראש, אני רוצה לברך אותך, כי, בעיניי, זו אחת הוועדות הכי חשובות בכנסת.

יוראי להב-הרצנו: היא עוסקת בסוגיות הכי רגישות בחברה שלנו – סוגיות שההכרעה בהן מגדירה, בעיניי, אותנו גם כפרטים וגם כחברה.

יוראי להב-הרצנו: אני התעקשתי להיות חבר בוועדה הזאת גם בכנסת הקודמת וגם בכנסת הנוכחית, מבין כל הוועדות, כי אני באמת מאמין שהיא חשובה.

יוראי להב-הרצנו: אני חושב שתפקידנו לוודא – מאחר שאני מכיר את השרים הללו היטב, אני משוכנע שיש מקום וכר פורה לשיתוף פעולה יוצא דופן איתם כי שניהם אנשי רווחה.

יוראי להב-הרצנו: הם מגיעים מהמקום הזה של להבטיח לכולם מקום שווה ומלא.

יוראי להב-הרצנו: אני מסתובב עם צמיד שנקרא "אוטיסט זה לא קללה".

יוראי להב-הרצנו: אני מאמין שיש לנו הרבה מקום לעשות ולקדם את הנושא של אנשים עם צרכים מיוחדים במדינת ישראל.

יוראי להב-הרצנו: בסיורים שלי ברחבי הארץ – ואני מקפיד לעשות סיורים כמעט בכל יום שבו אנחנו לא נדרשים להיות כאן – אני מגלה איים של הזנחה, הזנחה פושעת, אם יורשה לי, ויש הרבה מאוד מקום לשיפור ולעבודה שלנו כאן.

יוראי להב-הרצנו: אני מאוד מצפה לעבודה איתך.

יוראי להב-הרצנו: אני חושב שזו בחירה יוצאת מן הכלל, ואני מברך אותך באמת מקרב לב ובחום, ואני מצפה לעבודה משותפת עם כל חברי הוועדה.

יוראי להב-הרצנו: יאללה, לעבודה – תרתי משמע.

אפרת רייטן: אלינה.

אלינה ברדץ' יאלוב: אין לי פה מיקרופון.

יוראי להב-הרצנו: תתחלפי אתי.

אפרת רייטן: תתחלפי עם יוראי.

ענת כהן שמואל: זה לא משנה.

מיכל רוזין: יש מקומות שבהם יש שני מיקרופונים, ויש מקומות - - -

אלינה ברדץ' יאלוב: האמת היא שאני לא שומעת אפילו את עצמי.

אלינה ברדץ' יאלוב: חברת הכנסת אפרת רייטן, קודם כול, אני רוצה לברך אותך על קבלת התפקיד הזה.

אפרת רייטן: תודה רבה.

אלינה ברדץ' יאלוב: לדעתי, זו אחת הוועדות הכי חשובות בכנסת.

אלינה ברדץ' יאלוב: כך אני רואה את זה לפחות.

אלינה ברדץ' יאלוב: אומנם יש ועדות יותר פריבילגיות ופחות פריבילגיות, אבל אני ממש התעקשתי לקבל את הוועדה הזאת.

אלינה ברדץ' יאלוב: זה נורא נורא חשוב לי.

אלינה ברדץ' יאלוב: אנחנו דיברנו איתך על נושא תאונות עבודה, והחלפנו כמה מילים.

אלינה ברדץ' יאלוב: אחרי השיחה שלי איתך, דיברתי עם פועלת בניין שעובדת בגובה.

אלינה ברדץ' יאלוב: היא סיפרה לי על העבודה השוטפת שלה – כמה תקלות יש בתהליך הזה.

אלינה ברדץ' יאלוב: היא הסבירה לי דברים שאפילו לא חשבתי איפה יכולות לבוא התקלות האלה, מה הם נדרשים ועל מה הם מפוטרים – על איזה עבירות בנייה מפטרים נשים שעובדות בגובה, שממש מסכנות את החיים.

אלינה ברדץ' יאלוב: דיברתי גם לא מעט עם אנשים עם צרכים מיוחדים.

אלינה ברדץ' יאלוב: אצלנו במפלגה היה אלכס פרידמן שביליתי איתו שעות ארוכות.

אלינה ברדץ' יאלוב: הוא הסביר לי מהם הצרכים של אנשים נכים.

אלינה ברדץ' יאלוב: זו עבודה שתהיה לנו לא פשוטה ולא קלה, ואני בטוחה שאנחנו נעשה את זה כולנו יחד, קואליציה ואופוזיציה, כי אני מאמינה שהאקט הזה שהם עשו היום, שלא לבוא, לא בא מתוך שנאת אדם אלא ניסיון, אולי להראות איזשהם תהליכים בכנסת, שיכול להיות שלא היה במקום, אבל עדיין אני מאמינה בעבודה משותפת של קואליציה ואופוזיציה, ואני מאמינה בעבודה מצוינת איתך.

אלינה ברדץ' יאלוב: ממה שהצלחתי לפחות להתרשם, את כוח הזרוע אנחנו לא נראה שם, אבל עבודה בשותפות - - -

אפרת רייטן: תתפלאי.

אלינה ברדץ' יאלוב: זהו.

אלינה ברדץ' יאלוב: יכול להיות שגם את זה, אבל ההתרשמות הראשונית שלי ממך הייתה שאת תדעי לעשות דברים בלי כוח הזרוע אלא בהידברות ואולי בשכנוע.

אלינה ברדץ' יאלוב: יכול להיות שאני טועה ואנחנו נגלה את זה בהמשך.

אלינה ברדץ' יאלוב: אבל, אני מאמינה באמת בשותפות, בעבודה משותפת איתך, ואני כבר מצפה לעבודה.

אפרת רייטן: תודה רבה רבה על הברכות, אלינה.

אפרת רייטן: יושב-ראש סיעת מפלגת העבודה, רם שפע.

רם שפע: קודם כול, כייף להיות פה ולברך אותך קודם כול כחברה.

רם שפע: במה שרקמנו והתחלנו להכיר אחד את השני ממש לעומק בחודשים האחרונים, אני מאוד גאה בך שהצלחת לגרום לחלק מהאנשים פה לחשוב שאת לא הולכת להשתמש בנחת הזרוע.

רם שפע: שמעתי את זה גם קודם.

אפרת רייטן: אתה יודע שהיה לי עבר כשחקנית, אז אני משתמשת בו מדי פעם.

רם שפע: יפה.

רם שפע: זה ייאמר לזכותך.

רם שפע: ברצינות – ואלה אולי התכונה או הקו המאפיין הכי מובהק שלך ושייתן לך פה את היתרון הכי גדול – אני חושב שזו היכולת לשלב בין גישה אנושית מלאת אמפתיה, קשובה, כבת אנוש מאוד מאוד מאוד באמת מכילה, אבל את יודעת היטב, ואני רואה זאת יום-יום, לעמוד על שלך, וגם לעמוד, וטוב שכך, על קוצו של יוד, על משמעותה של הוועדה הזאת ועל מקומה של הכנסת.

רם שפע: בממשלה הקודמת, אומנם מתוך הממשלה עשיתי זאת, אבל אני אומר שזה גם תפקיד שלנו, נאלצנו להילחם הרבה מאוד על מעמדה של הכנסת – וגם עכשיו; אומנם אנחנו בממשלת שינוי ואני חושב שהרבה דברים טובים הולכים לקרות פה, אבל זה תפקידנו כחברי כנסת.

רם שפע: אנחנו רשות נפרדת.

רם שפע: אני תמיד מקפיד להגיד את זה, וכל פעם שאני מברך את היושב-ראש:

רם שפע: תשתפי פעולה מצוין עם השרים והשרות, אני בטוח, אבל לא תמיד מה שהם עושים זה מה שאנחנו צריכים, והציבור צריך אותנו פה כדי שנעמוד על המשמר בהוגנות ובשותפות אבל בקפדנות מאוד מאוד מאוד גדולה.

רם שפע: אם מיכל רוזין מהנהנת, כנראה שאני אומר דבר נכון.

רם שפע: באמת לפעמים קל לשמוע את זה; אנחנו בתוך מפלגות ויש פוליטיקה, מלא עניינים תוך כדי ותקציב והסדרים, והולכים להיות לנו פה חודשים של טירוף, אבל בזה אני מאוד מאוד מאוד רגוע.

רם שפע: אני סומך עלייך.

רם שפע: אני רואה את השיח שלנו בעניין הזה כל הזמן.

רם שפע: בעניין המקצועי, אני גם יודע כמה את כבר שוקדת.

רם שפע: לדעתי, יום אחרי המינוי דיברנו בטלפון ואמרת לי שכבר צפית באיזה חמש ועדות ברצף מהשידורים שהיו פה או שקראת פרוטוקולים, ואני לא זוכר, ללמד את כולם.

אפרת רייטן: גם וגם.

רם שפע: זהו.

רם שפע: באמת אני סומך עלייך ושמח בשבילך מאוד מאוד מאוד.

אפרת רייטן: תודה רבה.

רם שפע: יהיו לנו חודשים מהנים ומאתגרים, ואני לא מקנא במי שיצטרך לעבוד נגד.

רם שפע: מי שאיתך – זה בסדר.

אפרת רייטן: יהיה בסדר.

רם שפע: בהצלחה מכל הלב.

אפרת רייטן: תודה רבה, רם, ותודה רבה לכל מי שהגיע לישיבה הראשונה.

אפרת רייטן: אנחנו נסיים אותה כעת.

אפרת רייטן: אני עוד מסתכלת לקבל חיזוקים והנהונים ממנהלת הוועדה, ענת.

אפרת רייטן: אנחנו רוצים באמת להתחיל בעבודה, והעבודה היא רבה.

אפרת רייטן: תודה רבה לכם שהגעתם.

רם שפע: לא אמרתי, אבל יש לך צוות נפלא באמת – גם אתם, ענת, כולם, היועצת המשפטית, באמת.

מיכל רוזין: נתחיל לעבוד.

אפרת רייטן: הישיבה נעולה.